recursal/SuperWikiNEXT-32B huggingface dataset:
**คลองบางคูเวียง** เป็นคลองในจังหวัดนนทบุรีและกรุงเทพมหานคร และเป็นคลองที่แยกมาจากคลองบางกอกน้อยในท้องที่ตำบลบางคูเวียง อำเภอบางกรวย ไหลไปทางทิศตะวันตกเฉียงใต้ เมื่อผ่านท้องที่ตำบลปลายบางและตำบลศาลากลางมีชื่อเรียกว่า **คลองปลายบาง** จากนั้นตัดกับคลองมหาสวัสดิ์เข้าสู่ท้องที่แขวงศาลาธรรมสพน์ เขตทวีวัฒนา จากนั้นไหลไปในแนวตรง และไปสิ้นสุดที่คลองทวีวัฒนา คลองบางคูเวียงมีความกว้างตลอดสายประมาณ 5–13 เมตร 

ริมคลองบางคูเวียงเป็นที่ตั้งวัดสมัยอยุธยาหลายแห่ง เช่น วัดตะเคียน วัดโบสถ์บน และวัดสิงห์ซึ่งในอดีต ชาวบ้านย่านคลองบางคูเวียงนั้น เมื่อแจวเรือมาทำบุญกราบบูชาขอพรองค์พระพุทธรูปหลวงพ่อมงคลบพิตรน้อยกันมากเพราะเชื่อถือในความศักดิ์สิทธิ์ ริมคลองยังมีตลาดชุมชนต่าง ๆ เช่น ตลาดน้ำบางคูเวียงตั้งอยู่ปากคลองบางคูเวียง บริเวณนี้ในช่วงเช้าจะมีพระภิกษุพายเรือออกบิณฑบาต สภาพบ้านเรือนมีรูปแบบบ้านหลังเก่าริมคลองและเรือกสวนที่เหลืออยู่

อ้างอิง
-------

1. ↑  "ชวนเที่ยววัดสิงห์ ริมคลองบางคูเวียง @นนทบุรี".
2. ↑  "ตลาดน้ำบางคูเวียง". การท่องเที่ยวแห่งประเทศไทย (ททท.). คลังข้อมูลเก่าเก็บจากแหล่งเดิมเมื่อ 2022-12-05. สืบค้นเมื่อ 2023-06-16.
3. ↑  "ภูมิบ้าน ภูมิเมือง : 'บางคูเวียง-ปลายบาง' ภูมิวิถีชุมชนคนนนทบุรี". แนวหน้า.
**คลองบางตลาด** เป็นคลองในกรุงเทพมหานครและจังหวัดนนทบุรี แยกจากคลองเปรมประชากร ในแขวงทุ่งสองห้อง เขตหลักสี่ กรุงเทพมหานคร ไหลผ่านคลองประปา เข้าจังหวัดนนทบุรี เป็นเส้นแบ่งเขตอำเภอเมืองนนทบุรีกับอำเภอปากเกร็ด ไปลงแม่น้ำเจ้าพระยา คลองมีความยาว 10 กิโลเมตร บริเวณปากคลองเป็นที่ตั้งของวัดเชิงท่าและวัดหน้าโบสถ์ซึ่งเป็นวัดโบราณสมัยกรุงศรีอยุธยาตอนกลาง

ประวัติและการตั้งถิ่นฐาน
------------------------

ในอดีตบริเวณปากคลองบางตลาดมีตลาดน้ำขนาดใหญ่ มีเรือนแพมากมายจอดเรียงรายตามริมแม่น้ำ เป็นชุมชนใหญ่ตั้งแต่เสียกรุงศรีอยุธยาครั้งที่ 2 เคยเป็นชุมชนที่มีชาวมอญอาศัยอยู่หนาแน่นบริเวณปากคลอง แต่ปัจจุบันไม่มีชุมชนชาวมอญ

จน พ.ศ. 2489 รัฐบาลได้เวนคืนที่ดินบริเวณชุมชนท่าทราย ชุมชนบางตลาด เพื่อสร้างหน่วยงานของกรมชลประทาน ทำให้วัดเชิงท่าและวัดหน้าโบสถ์ซึ่งแต่เดิมมีพระสงฆ์จำพรรษาถูกเวนคืนไปด้วย จน พ.ศ. 2502 กรมชลประทานได้เข้ามาใช้ประโยชน์จากที่ดินที่ถูกเวนคืนนี้ ภายหลังพระพรหมวชิรญาณ เจ้าอาวาสวัดยานนาวา ได้ตั้งชื่อใหม่ว่า *พุทธสถานเชิงท่า–หน้าโบสถ์*

คลองบางตลาดแต่เดิมมีสภาพคดเคี้ยวมาก ต่อมากรมชลประทานได้ขุดขยายคลองให้กว้างและลึก มีการขุดแนวคลองใหม่ให้เป็นคลองแนวตรงจากปากคลองไปจนถึงคลองเกลือและคลองประปา

เข้าไปในคลองยังมีชุมชนมุสลิมมีมัสยิดประเสริฐอิสลามในท้องที่อำเภอปากเกร็ด ในอดีตสองฝั่งคลองบางตลาดต่อเนื่องไปถึงบางพูด ทุ่งสีกัน บางเขน เป็นนาข้าวและเป็นดงตาลขึ้นอยู่ทั่วไป

อ้างอิง
-------

1. ↑  สำนักงานราชบัณฑิตยสภา. *อักขรานุกรมภูมิศาสตร์ไทย เล่ม ๓ (อักษร น-ม) ฉบับราชบัณฑิตยสภา*. พิมพ์ครั้งที่ ๔. กรุงเทพมหานคร : เดอะ เบสท์ เพรส แอนด์ ครีเอชั่น, ๒๕๖๐. (แก้ไขปรับปรุงข้อมูลเมื่อ พ.ศ. ๒๕๖๓)
2. ↑  "พุทธสถานเชิงท่า – หน้าโบสถ์". เทศบาลนครนนทบุรี. คลังข้อมูลเก่าเก็บจากแหล่งเดิมเมื่อ 2022-08-10. สืบค้นเมื่อ 2023-12-17.
3. ↑  พิศาล บุญผูก. "ท้องถิ่นปากเกร็ด" (PDF). มหาวิทยาลัยสุโขทัยธรรมมาธิราช.
ตลาดฝรั่งเศสช่วงคาเฟดูม็องด์
**ตลาดฝรั่งเศส** (อังกฤษ: French Market; ฝรั่งเศส: *Marché français*) เป็นตลาดและกลุ่มอาคารความยาวหกช่วงตึกในย่านเฟรนช์ควอร์เทอร์ เมืองนิวออร์ลีนส์ รัฐลุยเซียนา แรกเริ่มตลาดนี้เป็นจุดแลกเปลี่ยนสินค้าของชาวพื้นเมืองอเมริกันมาก่อนการเช้ามาของชาวยุโรป และเป็นตลาดแบบเทรดดิงโพสท์ที่เก่าแก่ที่สุดในสหรัฐ ด้านหน้าสุดของตลาดคือคาเฟดูม็องด์ ตลาดนั้นถูกใช้เป็นพื้นที่แลกเปลี่ยนสินค้าเรื่อยมาในยุคอาณานิคมยุโรป โครงสร้างที่เก่าแก่ที่สุดของตลาดปัจจุบันมาจากปี 1813

ชื่อของตลาดแห่งเดิมคือ "ร้านเนื้อ" (the Meat Shops) และ "ตลาดเนื้อ" (Meat Market) เนื่องจากในขณะนั้นเป็นจุดเดียวในย่านเฟรนช์ควอร์เทอร์ที่มัเนื้อสัตว์จำหน่าย จนกระทั่งหลังมีการวื้อขายเนื้อสัตว์ที่อื่น ๆ ในย่านจึงเปลี่ยนชื่อตลาดเป็น "ตลาดฝรั่งเศส" (French Market)

อ้างอิง
-------

1. ↑  "French Market | New Orleans | Attraction". *www.neworleansonline.com*. สืบค้นเมื่อ 2017-05-22.
2. ↑  St. Germain, Sheryl (2010). "Postcards from New Orleans". *The Mississippi Quarterly*. สืบค้นเมื่อ May 21, 2017.[*ลิงก์เสีย*]
3. ↑  Field, Martha Reinhard Smallwood (1916). *The Story of the Old French Market, New Orleans* (ภาษาอังกฤษ). Compliments of the New Orleans coffee Company.

แหล่งข้อมูลอื่น
---------------

* FrenchMarket.org เว็บทางการของตลาด
* Notes and inventory of French Market records เก็บถาวร 2021-03-28 ที่ เวย์แบ็กแมชชีน at New Orleans Public Library
* French Market on FrenchQuarter.com


วิกิมีเดียคอมมอนส์มีสื่อที่เกี่ยวข้องกับ **ตลาดฝรั่งเศส**

พิกัดภูมิศาสตร์: 29°57′32″N 90°03′37″W﻿ / ﻿29.9590°N 90.0603°W﻿ / 29.9590; -90.0603
**สุรสิทธิ์ ตรีทอง** เป็นนักการเมืองชาวไทย เป็นสมาชิกวุฒิสภาไทย ชุดที่ 12 อดีตสมาชิกสภาผู้แทนราษฎรแบบสัดส่วน สังกัดพรรคประชาธิปัตย์ เป็นอดีตนายกองค์การบริหารส่วนจังหวัดแม่ฮ่องสอน และเป็นหลานชายของ บุญชู ตรีทอง อดีต ส.ส.ลำปาง

ประวัติ
-------

สุรสิทธิ์ ตรีทอง เกิดเมื่อวันที่ 3 กันยายน พ.ศ. 2503 เป็นนักการเมืองชาวแม่ฮ่องสอนโดยกำเนิด จบการศึกษาระดับปริญญาตรี นิเทศศาสตร์ สาขาสื่อสารการเมืองและบูรณาการ และปริญญาโท นิเทศศาสตร์ สาขาสื่อสารการท่องเที่ยวและบันเทิง จากมหาวิทยาลัยเกริก กรุงเทพมหานคร

สุรสิทธิ์ ตรีทอง เป็นผู้ที่มีส่วนช่วยในการพัฒนาทางการศึกษาโดยเป็นผู้ร่วมก่อตั้งมหาวิทยาลัยราชภัฏเชียงใหม่ วิทยาเขตแม่ฮ่องสอน และพิจารณาสนับสนุนงบประมาณองค์การบริหารส่วนจังหวัดในการดำเนินการ เขาได้รับปริญญารัฐประศาสนศาสตรมหาบัณฑิตกิตติมศักดิ์ สาขาการปกครองท้องถิ่น จากมหาวิทยาลัยราชภัฏเชียงใหม่

การทำงาน
--------

### การเมืองท้องถิ่น

สุรสิทธิ์ ตรีทอง เป็นสมาชิกสภาจังหวัดแม่ฮ่องสอน 2 สมัย ตั้งแต่ พ.ศ. 2538 ถึง พ.ศ. 2545 เขาได้รับตำแหน่งรองนายกองค์การบริหารส่วนจังหวัดแม่ฮ่องสอน ในปี พ.ศ. 2543 เป็นนายกองค์การบริหารส่วนจังหวัด ในปี พ.ศ. 2545 จนถึงปี 2547 ต่อมาในการเลือกตั้งนายกองค์การบริหารส่วนจังหวัดในประเทศไทย พ.ศ. 2547 ซึ่งเป็นการเลือกตั้งผู้บริหารท้องถิ่นโดยตรงจากประชาชนเป็นครั้งแรกในประเทศไทย กำหนดจัดขึ้นในวันที่ 14 มีนาคม พ.ศ. 2547 เขาได้รับเลือกตั้งเป็นนายกองค์การบริหารส่วนจังหวัดแม่ฮ่องสอน

### สภาผู้แทนราษฎร

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 เขาได้รับเลือกตั้งเป็นสมาชิกสภาผู้แทนราษฎรระบบสัดส่วน กลุ่ม 1 สังกัดพรรคประชาธิปัตย์ ต่อมาในการเลือกตั้ง พ.ศ. 2554 เขาได้ลงสมัครรับเลือกตั้งระบบบัญชีรายชื่อ ลำดับที่ 56 แต่ไม่ได้รับเลือกตั้ง เนื่องจากพรรคประชาธิปัตย์ได้รับเลือกตั้ง 44 ที่นั่ง

### วุฒิสภา

ในปี พ.ศ. 2562 สุรสิทธิ์ ได้รับแต่งตั้งเป็นสมาชิกวุฒิสภา ลำดับที่ 223

เครื่องราชอิสริยาภรณ์
---------------------

* พ.ศ. 2566 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
* พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)

อ้างอิง
-------

1. ↑  "วิทยาลัยแม่ฮ่องสอน มหาวิทยาลัยราชภัฏเชียงใหม่". คลังข้อมูลเก่าเก็บจากแหล่งเดิมเมื่อ 2021-04-19. สืบค้นเมื่อ 2021-04-19.
2. ↑  พระปกเกล้า,สถาบัน. ฐานข้อมูลการเลือกตั้งนายก อบจ. สถาบันพระปกเกล้า : กรุงเทพ. 2547
3. ↑  ประกาศคณะกรรมการการเลือกตั้ง เรื่อง รายชื่อผู้สมัครรับเลือกตั้งสมาชิกสภาผู้แทนราษฎรแบบบัญชีรายชื่อ (พรรคประชาธิปัตย์)
4. ↑   พระบรมราชโองการ ประกาศ แต่งตั้งสมาชิกวุฒิสภา
5. ↑  สุดยอด!อดีตผู้ว่าขอนแก่นเจ้าของหนังสือด่วน'ทำอย่างไรให้ประชาชนหายโง่'มีชื่อเป็นส.ว.ด้วย
6. ↑  ราชกิจจานุเบกษา, พระบรมราชโองการ ประกาศ เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ชั้นสายสะพาย ประจำปี ๒๕๖๖, เล่ม ๑๔๐ ตอนพิเศษ ๔ ข หน้า ๕, ๒๒ พฤศจิกายน ๒๕๖๖
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓, เล่ม ๑๓๘ ตอนพิเศษ ๑ ข หน้า ๑๔, ๒๒ มกราคม ๒๕๖๔

แหล่งข้อมูลอื่น
---------------

* สภาผู้แทนราษฎร ชุดที่ 23 เก็บถาวร 2016-03-05 ที่ เวย์แบ็กแมชชีน
ถนนศรีอยุธยาบริเวณหน้าโรงพยาบาลพญาไท 1
สนามเสือป่า
โรงเรียนมัธยมวัดเบญจมบพิตร
**ถนนศรีอยุธยา** (อักษรโรมัน: Thanon Si Ayutthaya) เป็นถนนสายหนึ่งในกรุงเทพมหานคร มีระยะทางเริ่มตั้งแต่ถนนราชปรารภ ต่อจากถนนจตุรทิศ ในเขตราชเทวี ไปทางทิศตะวันตก ตัดกับถนนพญาไท (สี่แยกพญาไท) ถนนพระรามที่ 6 (สี่แยกศรีอยุธยา) ถนนกำแพงเพชร 5 และทางรถไฟสายเหนือ เข้าสู่ท้องที่เขตดุสิต จากนั้นตัดกับถนนสวรรคโลก (สี่แยกเสาวนี) ถนนพระรามที่ 5 (สี่แยกวัดเบญจฯ) ถนนราชดำเนินนอก (สี่แยกหน้าลานพระบรมรูปทรงม้า) ถนนนครราชสีมา (สี่แยกหอประชุมทหารบก) และถนนสามเสน (สี่แยกสี่เสาเทเวศร์) และสิ้นสุดที่ริมแม่น้ำเจ้าพระยา

ประวัติ
-------

ถนนศรีอยุธยาเดิมชื่อ "ถนนดวงตะวัน" เป็นถนนที่พระบาทสมเด็จพระจุลจอมเกล้าเจ้าอยู่หัวโปรดเกล้าฯ ให้สร้างขึ้นเป็นถนนเส้นหนึ่งในโครงการถนนของอำเภอดุสิต ซึ่งทรงริเริ่มขึ้นพร้อมกับการสร้างพระราชวังดุสิตในปี พ.ศ. 2441 โดยโปรดเกล้าฯ ให้สร้างถนนขึ้นในพื้นที่ตั้งแต่ถนนราชปรารภจนถึงแม่น้ำเจ้าพระยา พระราชทานชื่อถนนว่า "ดวงตะวัน" ซึ่งมาจากเครื่องลายครามของจีนที่มีภาพดวงอาทิตย์โผล่ขึ้นจากทะเล ต่อมาในวันที่ 16 กุมภาพันธ์ พ.ศ. 2462 รัชสมัยพระบาทสมเด็จพระมงกุฎเกล้าเจ้าอยู่หัวทรงพระกรุณาโปรดเกล้าฯ ให้เปลี่ยนชื่อถนนดวงตะวันนอก ถนนดวงตะวันใน และถนนดวงตะวันหน้า ตั้งแต่แม่น้ำเจ้าพระยาถึงถนนราชปรารภ เป็น "ถนนศรีอยุธยา" โดยทรงตั้งชื่อตามพระนามกรมที่ทรงเคยดำรงตำแหน่ง คือ "กรมขุนเทพทวาราวดี" ซึ่งหมายถึง กรุงศรีอยุธยา

สถานที่สำคัญที่อยู่บนถนนศรีอยุธยา
---------------------------------

### เขตดุสิต

* กองพลที่ 1 รักษาพระองค์
* วังปารุสกวัน (กองบัญชาการตำรวจนครบาล)
* สวนอัมพร
* กองทัพภาคที่ 1
* สนามเสือป่า
* สำนักพระราชวัง
* มูลนิธิชัยพัฒนา
* วัดเบญจมบพิตรดุสิตวนาราม
* พระตำหนักจิตรลดารโหฐาน
* กรมสวัสดิการทหารบก

### เขตราชเทวี

* กระทรวงการต่างประเทศ
* กรมทางหลวง
* สำนักป้องกันและบรรเทาสาธารณภัยกรุงเทพมหานคร
* โรงพยาบาลสงฆ์
* กองพันทหารสารวัตรที่ 11
* สำนักงานคณะกรรมการการอุดมศึกษา
* สถานีวิทยุศึกษา สถานีวิทยุโทรทัศน์เพื่อการศึกษา ศูนย์เทคโนโลยีทางการศึกษา กรมส่งเสริมการเรียนรู้ กระทรวงศึกษาธิการ
* อาคารวรรณสรณ์
* วังสวนผักกาด
* โรงพยาบาลพญาไท 1
* ศูนย์การแพทย์รามาธิบดีศรีอยุธยา คณะแพทยศาสตร์โรงพยาบาลรามาธิบดี มหาวิทยาลัยมหิดล (กำลังก่อสร้าง แล้วเสร็จปี พ.ศ. 2573)

สถาบันการศึกษาที่อยู่บนถนนศรีอยุธยา
-----------------------------------

### เขตดุสิต

* มหาวิทยาลัยเทคโนโลยีราชมงคลพระนคร วิทยาเขตโชติเวช
* โรงเรียนมัธยมวัดเบญจมบพิตร
* โรงเรียนจิตรลดา (สายอาชีพ)

### เขตราชเทวี

* โรงเรียนอำนวยศิลป์
* คณะเภสัชศาสตร์ มหาวิทยาลัยมหิดล
* โรงเรียนพญาไท
* โรงเรียนสันติราษฎร์วิทยาลัย
* โรงเรียนศรีอยุธยา

อ้างอิง
-------

* pongsakornlovic (2010-12-09). "CHN 166 ถนนศรีอยุธยา". *ชื่อนั้น...สำคัญไฉน ?*.

แหล่งข้อมูลอื่น
---------------

* แผนที่และภาพถ่ายทางอากาศของ ถนนศรีอยุธยา
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 13°45′52″N 100°31′20″E﻿ / ﻿13.764344°N 100.522304°E﻿ / 13.764344; 100.522304



1. ↑  บริษัท สโตนเฮ้นจ์ อินเตอร์ จำกัด (มหาชน) ศูนย์การแพทย์รามาธิบดีศรีอยุธยา
**วัดพวงแก้ว** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบึงบอน อำเภอหนองเสือ จังหวัดปทุมธานี มีที่ดิน 2 แปลงติดกันรวมเนื้อที่ 31 ไร่ 2 งาน 

วัดพวงแก้วสร้างขึ้นเมื่อ พ.ศ. 2445 โดยมี คุณหญิงนุ่ม พลางกูร ถวายที่ดินแด่พระครู สังฆกิจ (หลวงพ่อบัว) เพื่อดำเนินการสร้างวัด และได้รับพระราชทานวิสุงคามสีมา (อุโบสถหลังเก่า) เมื่อ พ.ศ. 2450 และผูกพัทธสีมาในปี พ.ศ. 2451 ต่อมาคุณพ่อสมร พ่อของคุณหมอเผดียง พลางกูร ได้ถวายที่ดินเพิ่ม จนในสมัยพระครูปทุมภัทรคุณ ภทฺทธมฺโม (เผือด ปล้องสอง) ได้ก่อสร้างอุโบสถหลังใหม่ขึ้นในปี พ.ศ. 2535 ได้รับพระราชทานวิสุงคามสีมา เมื่อวันที่ 12 มิถุนายน พ.ศ. 2540 ผูกพัทธสีมาเมื่อปี พ.ศ. 2554 ใช้ทำสังฆกรรมจนถึงปัจจุบัน

อาคารเสนาสนะที่สำคัญ ได้แก่ อุโบสถ (หลังเก่า) กว้าง 6 เมตร ยาว 12 เมตร สร้างเมื่อปี พ.ศ. 2425 กุฎิสงฆ์ จำนวน 7 หลัง คอนกรีตเสริมเหล็ก ชั้นบนเป็นไม้ หอสวดมนต์คอนกรีตเสริมเหล็ก ชั้นบนเป็นไม้แดง สร้างเมื่อปี พ.ศ. 2406 ศาลาการเปรียญ กว้าง 20 เมตร ยาว 60 เมตร คอนกรีตเสริมเหล็ก ชั้นบนเป็นไม้ ปูชนียวัตถุ ได้แก่ พระพุทธรูปหล่อทองสัมฤทธิ์ *หลวงปู่บัว* หน้าตักกว้าง 28 นิ้ว ปางมารวิชัย สร้างเมื่อ พ.ศ. 2463 และพระสมัยโบลาน (จีวรลายดอกพิกุล) ปางนั่งสมาธิ และปางนั่งถือตาลปัตร 2 องค์

รายนามเจ้าอาวาส
---------------

* พระครูสังฆกิจ เจ้าคณะแขวง จังหวัดธัญบุรี (หลวงปู่บัว) พ.ศ. 2425–2467
* พระอาจารย์รอด พ.ศ. 2468–2474
* พลวงพ่อเขียว พ.ศ. 2475–2476
* พระอธิการซึ้ง พ.ศ. 2477–2479
* พระอาจารย์อินทร์ พ.ศ. 2478–2481
* พระอธิการนวม พ.ศ. 2482–2484
* พระครูวิจิตรธัญญคุณ เจ้าคณะตำบลบึงบอน (หลวงพ่อช่วง) พ.ศ. 2490–2530
* พระครูปทุมภัทรคุณ พ.ศ. 2531–2554
* พระสมุห์อำนาจ ชุติมนฺโต พ.ศ. 2555–ปัจจุบัน

อ้างอิง
-------

1. ↑  "วัดพวงแก้ว". ศูนย์ข้อมูลกลางทางวัฒนธรรม.
2. ↑  "SBL บันทึกประเทศไทย ฉบับที่ 117 - จังหวัดปทุมธานี". p. 88.
**เด็กเสเพล** (อังกฤษ: Dangerous Years) เป็นภาพยนตร์ไทยแนวดรามาจากค่ายไฟว์สตาร์โปรดักชั่น กำกับโดย นพพร วาทิน สร้างจากนวนิยายของ ฉัตรชัย วิเศษสุวรรณภูมิ หรือที่รู้จักในชื่อ พนมเทียน ศิลปินแห่งชาติ ที่ได้รับการดัดแปลงเป็นภาพยนตร์ครั้งแรกในปี พ.ศ. 2503 ภาพยนตร์เรื่องนี้เล่าถึงวัยรุ่นที่หลงเดินทางเข้าสู่ชีวิตแห่งอาชญากรรม เข้าฉายเมื่อวันที่ 21 สิงหาคม พ.ศ. 2539 และได้ถูกสร้างใหม่เป็นละครโทรทัศน์ในชื่อเดียวกันในปี พ.ศ. 2563

เนื้อเรื่อง
-----------

ที่หมู่บ้านชายแดน เกิดความรุนแรงขึ้นระหว่าง กองทัพไทย กับ ขบวนการ คอมมิวนิสต์ ระหว่างการต่อสู้ ภรรยาของศักดิ์ถูกฆ่าตาย อย่างไรก็ตาม ลูกชายของเขาหายตัวไป

ทินหรือสันต์ ลูกชายของศักดิ์เติบโตมาในสภาพยากจนข้นแค้นและกลายเป็นส่วนหนึ่งของแก๊งโจร อยู่มาวันหนึ่ง ทิน ทำร้ายผู้หญิงและขโมยกระเป๋าเงินของเธอ เขาหลบตำรวจโดยซ่อนตัวอยู่ในโรงเรียนที่ศักดิ์สอนอยู่ จากจุดนั้น ศักดิ์พยายามเกลี้ยกล่อมทินว่าชีวิตของอาชญากรไม่ใช่สิ่งที่เขาควรจะเป็น

นักแสดง
-------

* วินรวีร์ ใหญ่เสมอ รับบท ทิน/สันต์
* คาเรน คล่องตรวจโรค รับบท กอบกุล
* พิศาล อัครเศรณี รับบท ครูศักดิ์
* รุจน์ รณภพ รับบท ลุงชด
* บริบูรณ์ จันทร์เรือง รับบท จ้อน
* เขตต์ ฐานทัพ รับบท ป้อ

ผลตอบรับ
--------

วินรวีร์ ใหญ่เสมอ คว้ารางวัลนักแสดงนำชายยอดเยี่ยมจากงานประกาศ รางวัลภาพยนตร์แห่งชาติ สุพรรณหงส์ ครั้งที่ 6 ซึ่งจัดขึ้นเมื่อเดือนเมษายน ปี พ.ศ. 2540 โดยภาพยนตร์ยังได้รับอีก 2 รางวัลคือ ถ่ายภาพยอดเยี่ยม โดยคุณ ปรีชา ชื่นชม และ บันทึกเสียงยอดเยี่ยม โดย ห้องบันทึกเสียงรามอินทรา

อ้างอิง
-------

1. ↑  "'เด็กเสเพล 2020' งานดี สะท้อนชีวิตวัยรุ่น". *Maya Channel*. 19 May 2020. คลังข้อมูลเก่าเก็บจากแหล่งเดิมเมื่อ 2022-07-23. สืบค้นเมื่อ 29 October 2020.
2. ↑  Inta, Natthaphon (7 November 2018). "ปัดฝุ่น'เด็กเสเพล' สร้างในรูปแบบละคร คว้า'บลิว'หัวโจกปะทะ'เขตต์ ฐานทัพ'". *Khaosod*. Matichon Publishing Group. สืบค้นเมื่อ 29 October 2020.
**แอกาธา บาร์บารา** (อังกฤษ: Agatha Barbara, KUOM, 11 มีนาคม 1923 – 4 กุมภาพันธ์ 2002) เป็นนักการเมืองมอลตาจากพรรคแรงงาน อดีตผู้ดำรงตำแหน่งประธานาธิบดีมอลตา, อดีตสมาชิกรัฐสภามอลตาและอดีตรัฐมนตรี เธอเป็นสตรีคนแรกที่ดำรงตำแหน่งประธานาธิบดีมอลตา และยังเป็นสตรีที่เป็นสมาชิกรัฐสภายาวนานที่สุดในประวัติศาสตร์การเมืองมอลตา

ก่อนจะเข้าสู่วงการการเมือง เธอเคยเป็นครูมาก่อน และต่อมาจึงเข้าร่วมกับพรรคแรงงานมอลตา โดยมีบทบาทอย่างมากในกิจกรรมของพรรค จนเธอขึ้นมาเป็นคณะกรรมการบริหารของพรรค นำฟากสตรีของพรรค รวมถึงยังสถาปนาขบวนการการเมืองของสตรีในมอลตาขึ้น

เธอเป็นสมาชิกคณะรัฐมนตรีของมอลตาคนแรกที่เป็นผู้หญิง และเป็นสตรีคนเดียวในคณะรัฐมนตรีจนถึงปลายทศวรรษ 1990 ที่ซึ่งโจวันนา เดโบโน เข้าสู่ตำแหน่ง เมื่อพรรคแรงงานก้าวเข้าสู่อำนาจในปี 1955 บาร์บาราได้รับมอบหมายเป็นรัฐมนตรีกระทรวงการศึกษาโดยดอม มินท็อฟ ระหว่างปี 1955 ถึง 1958 ในตำแหน่งนี้ เธอได้ทำการปฏิรูปมากมาย เช่น กำหนดการศึกษาเต็มเวลาขั้นพื้นฐานสำหรับเด็กเป็นภาคบังคับ จัดตั้งสถาบันฝึกสอนครู โรงเรียนสำหรับเด็กพิการ ทำให้การศึกษาระดับมัธยมศึกษาสามารถเข้าถึงได้โดยไม่ต้องจ่ายค่าใช้จ่าย ตลอดจนจัดตั้งห้องเรียนวิทยาศาสตร์แก่เด็ก ๆ เมื่อปี 1958 ที่ซึ่งความสัมพันธ์ระหว่างมอลตากับสหราชอาณาจักรระหองระแหงลง มีการประท้วงเกิดขึ้นไปทั่วที่ซึ่งบาร์บาราก็เข้าร่วมเป็นส่วนหนึ่งด้วย ความวุ่นวายจบลงที่การลาออกของมินท็อฟ ส่วนบาร์บาราถูกตัดสินลงโทษใช้แรงงานหนัก 43 วัน ต่อมาหลังรัฐบาลของมินท็อฟกลับสู่อำนาจอีกครั้งในปี 1971 เธอได้รับการแต่งตั้งเป็นรัฐมนตรีศึกษาอีกครั้ง ในวาระนี้เธอได้ขยายการศึกษาภาคบังคับจากอายุ 14 ไปเป็น 16, มีการสถาปนาโรงเรียนช่าง และมีการกำหนดให้ยกเลิกค่าเล่าเรียนในมหาวิทยาลัย ต่อมาในปี 1974 เธอดำรงตำแหน่งรัฐมนตรีแรงงาน วัฒยธรรม และสวัสดิการ ในตำแหน่งนี้เธอสามารถลดอัตราการว่างงาน ปรับเพิ่มค่าจ้างและปรับสภาพการทำงานให้ดีขึ้นสำหรับแรงงาน ฟื้นฟูความสัมพันธ์กับภาคอุตสาหกรรม กำหนดกฎหมายบังคับค่าจ้างเท่าเทียมระหว่างชายและหญิง การให้ลาหยุดสำหรับคลอดลูกโดยได้รับค่าจเาง การกำหนดชั่วโมงทำงาน 40 ชั่วโมงต่อสัปดาห์ และสวัสดิการสำหรับผู้ว่างงานและเกษียณ รวมถึงยังตั้งพิพิธภัณฑ์แห่งชาติขึ้นจำนวนหนึ่ง

บาร์บาราไม่ได้สมรส นักเขียนชาวมอลตา-ออสเตรเลีย ยอเซฟ เชตชูที (Joseph Chetcuti) อ้างว่าบาร์บาราเป็นหญิงรักร่วมเพศในหนังสือปี 2009 ที่เขาเขียนเกี่ยวกับประวัติศาสตร์ของบุคคลเพศหลากหลายในมอลตา คำกล่าวอ้างนี้วิเคราะห์จากบทสัมภาษณ์ในอดีตของเธอ ส่วนในปี 2014 มีการเปิดเผยจดหมายที่กล่าวอ้างว่ามีเนื้อาห "โรแมนติก" ที่เธอส่งให้เดเร็ก บาร์นนิส (Derek Barnes) คนให้สัญญาณของราชนาวีที่ประจำการในมอลตาระหว่างสงครามโลกครั้งที่สอง จดหมายนี้ถูกนำมาเปิดเผยโดยพี่/น้องสาวของบาร์นนิส

อ้างอิง
-------

1. ↑  Profile of Agatha Barbara
2. ↑  Torild Skard (2014) 'Agatha Barbara' 'Women of power - half a century of female presidents and prime ministers worldwide. Bristol: Policy Press ISBN 978-1-44731-578-0
3. ↑  Torild Skard (2014) 'Agatha Barbara'
4. ↑  Chetcuti, Joseph Carmel (2009). *Queer Mediterranean Memories: Penetrating the secret history and silence of gay and lesbian disguise in the Maltese Archipelago*. Carlton North, VIC, Australia: Lygon Street Legal Services. ISBN 9780646512792.
5. ↑  Calleja, Claudia (3 August 2014). "Agatha Barbara and romantic Navy letters". *Times of Malta*. สืบค้นเมื่อ 11 March 2016.
**ลี้มกโช้ว** [อ่านว่า ลี้-มก-โช้ว] เป็นตัวละครในนิยายกำลังภายในของกิมย้ง เรื่องมังกรหยก

ลี้มกโช้ว เป็นศิษย์สำนักสุสานโบราณ รุ่นที่ 3 ฉายา "เทพธิดาไหมแดง" เป็นศิษย์ผู้พี่ของเซียวเหล่งนึ่ง

"ถามไถ่ทั่วโลกหล้า อันว่ารักเป็นฉันใด จึงได้มอบแก่กันด้วยชีวิต" เมื่อประโยคนี้ดังขึ้นมาย่อมมิใช่ใครอื่น นอกจาก เชียะเลี่ยงเซียนจื้อ หรือ เทพธิดาไหมแดง ลี้มกโช้ว ตัวร้ายอีกคนของเรื่อง ลี้มกโช้วนั้นเป็นศิษย์จากสำนักสุสานโบราณ นางเป็นศิษย์พี่ของเซียวเหล่งนึ่ง มีวิชาฝีมือสูงส่ง จิตใจอำมหิตยิ่ง 

ความเป็นมาของลี้มกโช้วนั้น เดิมที่นางเป็นหญิงสาวที่งดงามนุ่มนวล ได้มาพบรักกับ เล็กเตียงง้วง แต่แล้วทุกสิ่งก็เปลี่ยนไปเมื่อความรักไม่สมหวัง นางถูกพิษแห่งความรักกัดกร่อนจิตใจจนกลายเป็นนางมารร้ายแห่งยุทธภพ ที่มีความชั่วร้ายอำมหิตยากจะหาใครเทียบเทียม ลี้มกโช้วแม้จะเป็นมารร้าย แต่สุ้มเสียงนางอ่อนโยนนุ่มนวล ท่าทางแช่มช้อยงดงาม บวกกับตาดำขลับฟันขาวสะอาด ผิวพรรณละเอียดอ่อน อยู่ในชุดนักพรตสีเหลืองอ่อน นับเป็นหญิงงามที่โดดเด่น เพียงแต่จิตใจภายในกลับไม่ได้งดงามตามรูปลักษณ์ภายนอก ทั้งนี้ก็เนื่องจากพิษแห่งความรักที่มักแปรเปลี่ยนผู้คน วรยุทธของลี้มกโช้วมีพื้นฐานมาจากวิชาของสำนักสุสานโบราณ โดดเด่นที่วิชาแซ่ปัดที่อ่อนนุ่มแต่บังคับได้ดังใจ และด้วยความสามารถของนาง นางยังสามารถบัญญัติวิชาฝ่ามือเบญจพิษขึ้น ซึ่งเป็นวิชาฝ่ามือที่รุนแรง เป็นที่ครั่นคร้ามแก่ชาวยุทธจักรยิ่งนัก นอกจากนี้ยังมีอาวุธลับคือ เข็มเงินน้ำแข็งเย็นที่มีพิษรุนแรงร้ายกาจ แค่เพียงสัมผัสก็สร้างความปวดร้าวสุดทนทาน หากถูกแทงเข้าไปย่อมไม่สามารถมีชีวิตสืบต่อ ทุกครั้งที่นางจะลงมือ จะประทับรอยฝ่ามือสีแดงไว้เท่ากับจำนวนคนที่ต้องสังหาร และมักจะลงมือในช่วงเวลารุ่งสาง ความอำมหิตของนางมีมาให้เห็นตังแต่เริ่มปรากฏตัว นางก็ลงมือสังหารสาวใช้ของเล็กลิบเตี้ยไปสามคนรวด หลังจากนั้นก็สังหาร เล็กลิบเตี้ยกับภรรยา และยังไล่ล่าพยายามสังหาร เทียเอ็งและเล็กบ่อซัง ซึ่งในเวลานั้นมีอายุเพียงเก้าขวบเท่านั้น ลี้มกโช้วมีศิษย์อยู่สองคน คนแรกคืออั้งเลงปอ ซึ่งถือเป็นสาวสวยอีกคนหนึ่ง แต่นิสัยก็ไม่ได้ดีไปกว่าผู้เป็นอาจารย์เท่าไหร่ คนที่สองคือเล็กบ่อซัง นางเป็นเด็กที่ถูกลี้มกโช้วสังหารบิดามารดา แต่กล้ำกลืนความแค้นแกล้งทำดีต่อนาง เพื่อรักษาชีวิตไว้ รอคอยโอกาสล้างแค้น ภายหลังเล็กบ่อซังก็หนีออกมาได้ ส่วนอั้งเลงปอก็เสียชีวิตด้วยน้ำมืออาจารย์ผู้เหี้ยมโหด
กล่องอีเมลที่มีจดหมายสแปมเป็นจำนวนมาก
**สแปม** (อังกฤษ: spam) คือชื่อเรียกของการส่งข้อความที่ผู้รับไม่ได้ร้องขอ ผ่านทางระบบอิเล็กทรอนิกส์ โดยส่วนมากจะทำให้เกิดความไม่พอใจต่อผู้รับข้อความ สแปมที่พบเห็นได้บ่อย ได้แก่ การส่งสแปมผ่านทางอีเมล ในการโฆษณาชวนเชื่อ หรือโฆษณาขายของ โดยการส่งอีเมลที่เราไม่ต้องการ จากที่ใดก็ได้ในโลก โดยที่เราไม่รู้เลยว่าผู้ที่ส่งมาให้นั้นเป็นใคร หรือเป็นการแอบอ้างหรือไม่ เนื่องจากปัจจุบันมีการส่งสแปมที่สามารถปลอมชื่อและอีเมลผู้ส่งได้ จุดประสงค์คือ ผู้ส่งส่วนใหญ่ต้องการที่จะโฆษณา สินค้าหรือบริการต่าง ๆ ของบริษัทของตนเอง ซึ่งเป็นประเภทหนึ่งของเมลขยะซึ่งนอกจากจะทำให้ผู้รับรำคาญใจและเสียเวลาในการกำจัดข้อความเหล่านี้แล้ว สแปมยังทำให้ประสิทธิภาพการขนส่งข้อมูลบนอินเทอร์เน็ตลดลงด้วย สแปมในรูปแบบอื่นนอกจากอีเมลสแปม ได้แก่ เมสเซนเจอร์สแปม นิวส์กรุ๊ปสแปม บล็อกสแปม และเอสเอ็มเอสสแปม

การส่งสแปมเริ่มแพร่หลายเนื่องจากค่าใช้จ่ายในการส่งข้อความผ่านทางระบบอิเล็กทรอนิกส์ มีค่าใช้จ่ายน้อยมากเมื่อเทียบการการส่งข้อความชักชวนทางอื่น เช่นทางจดหมาย หรือการโฆษณาทางสื่อต่าง ๆ ทำให้ผู้ส่งประหยัดค่าใช้จ่ายในการส่งข้อความเชิญชวน และในขณะเดียวกันกฎหมายเกี่ยวกับระบบอิเล็กทรอนิกส์ที่เกี่ยวข้องกับสแปมยังไม่ครอบคลุม จนกระทั่งเริ่มมีใช้ครั้งแรกปี พ.ศ. 2546 (ค.ศ. 2003) ในประเทศสหรัฐอเมริกา

ป้องกัน
-------

* แอปพลิเคชันอย่าง LINE whoscall สามารถป้องกันสแปมจากข้อความในมือถือได้
* อย่ารีบหลงเชื่อเนื้อหา ให้ตรวจสอบความถูกต้องของเนื้อหาเสียก่อน เนื่องจากบางครั้งเนื้อหาในสแปมอาจเป็นข้อมูลเท็จ หรือเขียนเหมือนจดหมายลูกโซ่ เช่น อาจเป็นภาพตัดต่อ, อาจมีเนื้อหาเป็นวิทยาศาสตร์เทียม, อาจแอบอ้างบุคคลที่มีชื่อเสียงหรือตำแหน่งหน้าที่การงานที่น่าเชื่อถือ เป็นต้น รวมถึงผู้หลอกลวงต้มตุ๋นหลายรายก็มักใช้การสแปมเพื่อโฆษณาหรือแสวงหาเหยื่อด้วยเช่นกัน

ที่มาของคำศัพท์
---------------

คำว่าสแปม มีที่มาจากรายการ Monty Python's Flying Circus ซึ่งเป็นรายการตลกแนวเหนือจริงของอังกฤษในยุค 1970 ที่มีรูปแบบเป็นตอนสั้นๆ (เรียกว่า Sketch Show) ในตอนหนึ่งมีคู่สามีภรรยาเข้าไปที่ร้านอาหารแล้วสอบถามเมนู แต่ในเมนูมีสแปม (แฮมกระป๋อง) ซ้ำๆเป็นจำนวนมาก ส่วนหนึ่งของบทพูดในตอนนี้เป็นดังต่อไปนี้

> สามี: มีเมนูอะไรบ้าง?
> 
> 
> พนักงาน: เบคอนไข่ดาว เบคอนไส้กรอกไข่ดาว สแปมไข่ดาว ไข่ดาวเบคอนสแปม ไข่ดาวเบคอนไส้กรอกและสแปม สแปมเบคอนไส้กรอกและสแปม สแปมไข่ดาวสแปมสแปมเบคอนและสแปม สแปมสแปมสแปมไข่ดาวและสแปม สแปมสแปมสแปมสแปมสแปมสแปมถั่วต้มสแปมสแปมสแปมและสแปม ลอบสเตอร์เทอร์มิดอร์โอซ์เครอแวตต์ราดซอสมอร์เนย์โรยหน้าด้วยทรัฟเฟิลพาเต้และบรั่นดี ไข่ดาว และสแปม
> 
> 
> ภรรยา: ไม่มีอะไรที่ไม่มีสแปมเลยเหรอ?
> 
> 
> พนักงาน: สแปมเบคอนไส้กรอกและสแปม มีสแปมน้อยหน่อย
> 
>

อ้างอิง
-------

1. ↑  "spam | Etymology, origin and meaning of spam by etymonline". *www.etymonline.com* (ภาษาอังกฤษ).

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **สแปม**




| * ด
* ค
* ก
สแปม |
| --- |
| การรบกวนทางอินเทอร์เน็ต | บล็อกสแปม • อีเมลสแปม • เมสเซนเจอร์สแปม • สแปมบนมือถือ • สแปมเดกซ์ • VoIP สแปม • สแปมบนมือถือ • สแปมเดกซ์ • การขายตรงทางโทรศัพท์ |
| ข่าวลวงทางอินเทอร์เน็ต | Advance fee fraud • Lottery scam • Make money fast • ฟิชชิง |

| ฐานข้อมูลการควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| นานาชาติ | 
* FAST

 |
| ประจำชาติ | 
* เยอรมนี
* อิสราเอล
* สหรัฐ
* ญี่ปุ่น
* เช็กเกีย

 |
**กฎหมายอาญา มาตรา 175** (เยอรมัน: *§ 175 Strafgesetzbuch*) เป็นบทบัญญัติในประมวลกฎหมายอาญาเยอรมัน ซึ่งกำหนดให้ความสัมพันธ์ทางเพศระหว่างชาย–ชายถือเป็นอาชญากรรม เริ่มบังคับใช้เมื่อ 15 พฤษภาคม 1871 ในสมัยสมาพันธรัฐเยอรมันเหนือ ซึ่งหลังจากนั้นเพียงหนึ่งปี ก็กลายเป็นกฎหมายที่บังคับใช้ทั่วจักรวรรดิเยอรมัน และถูกบังคับใช้ต่อเนื่องยาวนาน (ยกเว้นในเยอรมนีตะวันออก) จนกระทั่งถูกยกเลิกอย่างสมบูรณ์เมื่อ 10 มีนาคม 1994 ซึ่งตลอดช่วงเวลาการบังคับใช้ดังกล่าว มีผู้ชายกว่า 140,000 คนที่ถูกนำตัวขึ้นพิจารณาคดีในความผิดข้อนี้

บทบัญญัติที่ตราขึ้นในปี 1871 มีดังนี้: *"มาตรา 175 การร่วมประเวณีผิดธรรมชาติซึ่งกระทำระหว่างบุคคลเพศชาย หรือระหว่างคนกับสัตว์ ต้องระวางโทษจำคุก พร้อมสามารถเพิ่มโทษให้เสียสิทธิพลเมือง"* ต่อมาในปี 1935 รัฐบาลนาซีเยอรมันแก้ไขให้เพิ่มโทษจากจำคุกไม่เกินหกเดือน เป็นจำคุกไม่เกินห้าปี 

ภายหลังสงครามโลกครั้งที่สอง เยอรมนีตะวันตกและเยอรมนีตะวันออกก็ยังคงใช้ประมวลกฎหมายอาญาที่มีอยู่เดิม ในปี 1950 ศาลอุทธรณ์เบอร์ลินตะวันออกตัดสินว่ากฎหมายอาญามาตรา 175 ที่จะบังคับใช้ในเยอรมนีตะวันออกจะเป็นฉบับก่อนการแก้ไขในปี 1935 ถึงแม้เยอรมนีตะวันออกยังคงการบังคับใช้มาตรานี้ แต่ในทางปฏิบัติก็แทบไม่มีการจับกุมและดำเนินคดี ด้วยเหตุนี้ในปี 1957 เมื่อมีการทบทวนประมวลกฎหมายอาญา จึงได้ข้อสรุปว่าความผิดตามมาตรา 175 ไม่เป็นภัยต่อลัทธิสังคมนิยม ส่งผลให้เยอรมนีตะวันออกทำการยกเลิกมาตราดังกล่าว 

อีกด้านหนึ่ง ประเทศเยอรมนีตะวันตกยังบังคังใช้มาตรา 175 ฉบับของนาซีต่อไป มีผู้ชายกว่าหนึ่งแสนคนที่ถูกดำเนินคดีระหว่างปี 1945 ถึง 1969 และมีราวห้าหมื่นคนที่ถูกพิพากษาลงโทษ ผู้ต้องหาหลายคนตัดสินใจฆ่าตัวตาย กฎหมายมาตรานี้ถูกยกเลิกอย่างสมบูรณ์ในปี 1994 เป็นเวลาสี่ปีภายหลังการรวมประเทศเยอรมนี ต่อมาในปี 2002 รัฐบาลเยอรมันออกแถลงการณ์ขอโทษกลุ่มรักร่วมเพศอย่างเป็นทางการ ศาลาศาลสหพันธ์พิพากษาให้กลับคำพิพากษาลงโทษในมาตรา 175 ส่งผลให้บรรดาอดีตนักโทษในความผิดนี้ได้รับค่าชดเชยจากรัฐบาลเยอรมัน

กราฟแสดงจำนวนผู้ต้องหา
----------------------

  1902-1918 (จักรวรรดิเยอรมัน)   1919-1933 (สาธารณรัฐไวมาร์)   1933-1941 (นาซีเยอรมนี)   1950-1987 (เยอรมนีตะวันตก)

อ้างอิง
-------

1. ↑  ข้อความต้นฉบับ: "§ 175 Die widernatürliche Unzucht, welche zwischen Personen männlichen Geschlechts oder von Menschen mit Thieren begangen wird ist mit Gefängniß zu bestrafen; auch kann auf Verlust der bürgerlichen Ehrenrechte erkannt werden."
**ทฤษฎีดาร์วินทางสังคม** (อังกฤษ: Social Darwinism) เป็นทฤษฎีหนึ่งเกี่ยวกับสังคมซึ่งมีต้นกำเนิดที่สหราชอาณาจักร ทวีปอเมริกาเหนือ และยุโรปตะวันตกในช่วงคริสต์ทศวรรษ 1870 ซึ่งเป็นทฤษฎีที่นำแนวคิดเกี่ยวกับการคัดเลือกโดยธรรมชาติและการอยู่รอดของผู้เหมาะสมที่สุดมาประยุกต์ใช้ในด้านสังคมศาสตร์และการเมือง ผู้ที่นิยมทฤษฎีนี้มักเชื่อว่าผู้ที่แข็งแรงกว่าควรจะมีทรัพย์สมบัติและอำนาจมากขึ้น ส่วนผู้ที่อ่อนแอกว่าก็ควรจะมีทรัพย์สมบัติและอำนาจน้อยลง โดยกลุ่มผู้ที่นิยมทฤษฎีดาร์วินทางสังคมแต่ละกลุ่มจะมีมุมมองและความคิดเห็นที่แตกต่างกันเกี่ยวกับการพิจารณาว่าคนกลุ่มใดเป็นกลุ่มผู้ที่ "แข็งแรง" กว่า และคนกลุ่มใดเป็นกลุ่มผู้ที่ "อ่อนแอ" กว่า ทฤษฎีนี้มักถูกนำไปอ้างกันมากในหลายกลุ่มเพื่อสนับสนุนความเชื่อของกลุ่มตน เช่น ลัทธิอำนาจนิยม ลัทธิจักรวรรดินิยม ลัทธิฟาสซิสต์ ลัทธินาซี รวมถึงความขัดแย้งระหว่างกลุ่มชนชาติหรือชาติพันธุ์

อย่างไรก็ตาม ทฤษฎีนี้เริ่มเสื่อมความนิยมลงหลังจากสงครามโลกครั้งที่หนึ่งสิ้นสุดลง และเสื่อมความนิยมลงมากในช่วงปลายสงครามโลกครั้งที่สอง เนื่องจากเชื่อว่ามีความเกี่ยวข้องกับลัทธินาซีและไม่สมเหตุสมผลในทางวิทยาศาสตร์

อ้างอิง
-------

1. ↑  Riggenbach, Jeff (2011-04-24) The Real William Graham Sumner เก็บถาวร 2014-11-10 ที่ เวย์แบ็กแมชชีน, Mises Institute
2. ↑  Williams, Raymond (2000). "Social Darwinism". ใน John Offer (บ.ก.). *Herbert Spencer: Critical Assessment*. London ; New York: Routledge. pp. 186–199. ISBN 9780415181846.
3. ↑  Gregory Claeys (2000). The "Survival of the Fittest" and the Origins of Social Darwinism. Journal of the History of Ideas 61 (2):223-240.
4. ↑  Bowler 2003, pp. 298–299 harvnb error: no target: CITEREFBowler2003 (help)
5. ↑  Leonard, Thomas C. (2009) Origins of the Myth of Social Darwinism: The Ambiguous Legacy of Richard Hofstadter's Social Darwinism in American Thought Journal of Economic Behavior & Organization 71, p.37–51
**ไฟหวน** เป็นละครโทรทัศน์ไทย บทประพันธ์ของฐา-นวดี สถิตยุทธการ เขียนบทโทรทัศน์โดยฐา-นวดี สถิตยุทธการ สร้างโดย บริษัท มาสเคอเรด จำกัด กำกับการแสดงโดย มารุต สาโรวาท นำแสดงโดย ปิยธิดา มิตรธีรโรจน์,ธนพล นิ่มทัยสุข, ธัญญะสุภางค์ จิรปรีชานนท์, แซมมี่ เคาวเวลล์, ออกอากาศทุกวันศุกร์ เสาร์ อาทิตย์ เวลา 20.30 น.ทางสถานีโทรทัศน์สีกองทัพบกช่อง 7

เรื่องย่อ
---------

พระนคร ในปี พ.ศ. 2482 เจ้าคุณเทพ หรือ นายพลเทพ เทพบริบาล ได้คนรับใช้ในบ้าน คือ อุ่น เป็นภรรยาอีกคน ทำให้ภรรยาตัวจริงคือ คุณหญิงมณี เกิดความหึงหวงอย่างรุนแรง คุณหญิงมณี จึงวางแผนฆ่าอุ่นซึ่งกำลังตั้งท้องอยู่ และทำให้นายพลเทพ เป็นหมัน โดยใช้ยาของหมอเสน่ห์ ที่ชื่อ ตาเถา โดยมีสร้อย คนรับใช้คนสนิทเป็นคนดำเนินการ อุ่นได้คลอดลูกออกมาและได้ฝากให้อิ่ม พี่สาวของตนเองช่วยดูแลให้ เมื่อแรกเกิดลูกของอุ่นไม่ร้อง ทุกคนจึงคิดว่าเด็กได้ตายตั้งแต่แรกคลอดไปแล้ว ขณะเดียวกันสร้อยก็ได้มาวางเพลิงเผาบ้านของอิ่มและอุ่น จนอุ่นถูกไฟคลอกตาย ขณะที่อิ่มเห็นเหตุการณ์ทั้งหมด จึงพาเด็กหนี แต่ก็ถูกรถของผกาชน จนสลบสิ้นสติไป

ผกา เป็นแม่เล้าเจ้าของ "หอโคมแดง" หอผู้หญิงหยำฉ่าที่มีชื่อในพระนคร ผกา ได้รับลูกของอุ่นมาเลี้ยง 20 ปีผ่านไป ในปี พ.ศ. 2500 ลูกของอุ่นเติบโตขึ้นมาเป็นผู้หญิงสวย และกลายเป็น บุปผา ผู้หญิงหยำฉ่าค่าตัวแพงอันดับหนึ่งของหอโคมแดง บุปผาโดยปกติจะไม่รับแขกทั่วไป แต่จะรับเฉพาะแขกพิเศษกระเป๋าหนักเท่านั้น 

วันหนึ่ง นายสิน คนขับรถในบ้านของนายพลเทพมาเที่ยวที่หอโคมแดง และพยายามตื้อจะขอขึ้นห้องกับบุปผาให้ได้ แต่บุปผาไม่สน จนกระทั่งบุปผาได้รับรู้ว่า ที่บ้านเทพบริบาลนั้น นายพลเทพมีลูกสาวเพียงคนเดียวกับคุณหญิงมณี ชื่อ มัทนา หรือมัท ที่อายุรุ่นราวคราวเดียวกัน มัทนากำลังจะหมั้นกับคู่หมั้นหนุ่ม คือ ไอศูรย์ หรือ ต้น ซึ่งเป็นนายแพทย์เจ้าของโรงพยาบาลที่นครปฐม บุตรชายของคุณหญิงแจ่มจันทร์ บุปผาซึ่งเป็นคนทะเยอะทะยานอยู่แล้ว ต้องการจับคู่ตัวเองกับหมอไอศูรย์ให้ได้ จึงวางแผนทั้งหมดแฝงตัวเข้าไปเป็นคนรับใช้ในบ้านของนายพลเทพ ขณะที่ อิ่ม ที่สติเลอะเลือนไป 20 ปี ก็ค่อย ๆ ฟื้นความทรงจำขึ้นมา และสามารถเล่าเรื่องเหตุการณ์ที่เกิดขึ้นทั้งหมดในอดีตให้แก่นายพลเทพฟัง จึงรู้ว่าแท้จริงแล้ว บุปผา คือ ลูกสาวแท้ ๆ ของตัวเองที่พรัดพรากจากกันไปนาน นั่นทำให้คุณหญิงมณี และสร้อย เกิดความแค้น และการแก้แค้นเอาคืนกันจึงบังเกิดขึ้น

นักแสดง
-------

| ปี | พ.ศ. 2556 |
| --- | --- |
| ออกอากาศ | ช่อง 7 |
| ผูผลิต | มาสเคอเรด |
| บทประพันธ์ | ฐา นวดี สถิตยุทธการ |
| บทโทรทัศน์ | ฐา นวดี สถิตยุทธการ |
| กำกับการแสดง | มารุต สาโรวาท |
| ตัวละคร | นักแสดง |
| ไอศูรย์/ต้น | ธนพล นิ่มทัยสุข |
| บุปผา | แซมมี่ เคาวเวลล์ |
| มัทนา/มัท | ธัญญะสุภางค์ จิรปรีชานนท์ |
| คุณหญิงมณี | ปิยธิดา วรมุสิก ณัฐชา นวลแจ่ม (วัยสาว) |
| พลอย | กรรณาภรณ์ พวงทอง  |
| เพชร | ธีร์ วณิชนันทธาดา |
| นายสิน | ภาณุ สุวรรณโน |
| ผกา | ภารดี อยู่ผาสุข |
| อุ่น | ธัญสินี พรมสุทธิ์ |
| เจ้าคุณเทพ | สุรวุฑ ไหมกัน |
| อิ่ม | รชยา รักกสิกรณ์ |
| แสง | ปิยพันธ์ ขำกฤษ |
| ชไม | ฐรินดา กรรณสูต |
| สร้อย | น้ำทิพย์ เสียมทอง |
| ตาเถา | ชรัส เฟื่องอารมย์ |
| คุณหญิงแจ่มจันทร์ | วจี กัลย์จาฤก |
| คุณกำพล | มรุต แสนสุข |
| สิรี | เฌอกาญจน์ เอี่ยมอ่อง |
| บุปผา(วัยเด็ก) | ด.ญ.ปพิชญา วรสุทธิ์ |

เพลงประกอบ
----------

* *ไฟปรารถนา* ร้องโดย  ณัฐมน กฤษณคุปต์  (เพลงเปิด; ในไตเติลขึ้นชื่อเพียง 'ณัฐมน')
* *สิ้นรักสิ้นสุข* ร้องโดย ดลชัย บุณยะรัตเวช  (เพลงปิด)

อ้างอิง
-------

* เรื่องย่อละครไฟหวน เก็บถาวร 2013-07-08 ที่ เวย์แบ็กแมชชีน

แหล่งข้อมูลอื่น
---------------
**วัดศรีเพชรพัฒนา** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 3 บ้านดอนสะแก ตำบลโรงเข้ อำเภอบ้านแพ้ว จังหวัดสมุทรสาคร ที่ดินตั้งวัดมีเนื้อที่ 10 ไร่ 3 งาน 48 ตารางวา ส่วนที่ธรณีสงฆ์มีจำนวน 1 แปลง เนื้อที่ 10 ไร่

ประวัติ
-------

วัดศรีเพชรพัฒนาตั้งขึ้นเมื่อวันที่ 19 กันยายน พ.ศ. 2505 เดิมชื่อว่า **วัดใหม่** ต่อมาเปลี่ยนชื่อมาเป็น "วัดศรีเพชรพัฒนา" พระแถม เจ้าอาวาสรูปแรก ได้เดินทางไปนมัสการเจ้าอาวาสวัดเขาอีส้าน จังหวัดราชบุรี ซึ่งเป็นอาจารย์ ได้ขอพระพุทธรูปเพื่อจะนำมาประดิษฐานที่วัดสร้างใหม่ ท่านให้พระแถมขึ้นไปดูบนเขาและเลือกเอาเอง ท่านได้เลือก *พระหลวงพ่อศิลาเพชร* ซึ่งเป็นพระพุทธรูปเก่าปางสมาธิและอยู่ในสภาพชำรุด ท่านได้หาชิ้นส่วนที่ชำรุดประกอบจนครบองค์และพาญาติโยมไปอัญเชิญมาไว้ยังวัดใหม่ แล้วนำชื่อพระพุทธรูปมาตั้งเป็นชื่อวัด วัดได้รับพระราชทานวิสุงคามสีมาเมื่อวันที่ 12 มกราคม พ.ศ. 2522 เขตวิสุงคามสีมากว้าง 7 เมตร ยาว 22 เมตร

ผู้สร้างวัดคือ นายเพชรและนางโหรย รางทัน ได้บริจาคที่ดินของตนเป็นที่สร้างวัดด้วยความเลื่อมใสศรัทธา มีผู้นำในการบริจาคและชักชวนพี่น้องหมู่ที่ 3 และหมู่บ้านใกล้เคียงสมทบทุนเพื่อจัดสร้างกุฏิขึ้นมา 2 หลัง เป็นอาคารไม้ไผ่ พื้นไม้จริง หลังคามุงจาก ได้นิมนต์พระสงฆ์จากวัดต่าง ๆ มาจำพรรษาเป็นจำนวน 7 รูป และร่วมกันพัฒนาวัด

อาคารเสนาสนะ
------------

อุโบสถเป็นอาคารคอนกรีตเสริมเหล็กกว้าง 7 เมตร ยาว 22 เมตร สร้างเมื่อ พ.ศ. 2516 มีพระพุทธรูปนามว่า *หลวงพ่อศิลาเพชร* เป็นพระพุทธรูปปางสมาธิ ขนาดหน้าตักกว้าง 24 นิ้ว สูง 28 นิ้ว นอกจากนี้ยังมีพระสังกัจจายน์และรอยพระพุทธบาทจำลอง

ศาลาการเปรียญเป็นอาคารคอนกรีตเสริมเหล็ก กว้าง 30 เมตร ยาว 45 เมตร สร้างเมื่อ พ.ศ. 2516 หอสวดมนต์เป็นอาคารไม้ กว้าง 2 วา ยาว 22 วา สร้างเมื่อ พ.ศ. 2503 กุฏิสงฆ์มีจำนวน 6 หลัง เป็นอาคารไม้ 5 หลัง และตึก 1 หลัง ศาลาอเนกประสงค์เป็นอาคารคอนกรีตเสริมเหล็ก กว้าง 30 เมตร ยาว 45 เมตร สร้างเมื่อ พ.ศ. 2540 ศาลาบำเพ็ญกุศลมีจำนวน 1 หลัง สร้างด้วยคอนกรีตเสริมเหล็ก

รายนามเจ้าอาวาส
---------------

* พระแถม พ.ศ. 2499–2501
* พระทิพย์ พ.ศ. 2502–2503
* พระบุญยืน พ.ศ. 2504–2505
* พระเสริม พ.ศ. 2505–2507
* พระเพิ่ม พ.ศ. 2508–2509
* พระสมพงษ์ สิริธโร พ.ศ. 2509–2513
* พระเจ้ย อภินนโท พ.ศ. 2514
* พระครูสาครวชิรคุณ
* พระครูสาครวชิราภรณ์ (พทัย สจฺจวโร)

อ้างอิง
-------

1. ↑  "รายงานทะเบียนวัด" (PDF). *สำนักงานพระพุทธศาสนาแห่งชาติ*. คลังข้อมูลเก่าเก็บจากแหล่งเดิม (PDF)เมื่อ 2018-12-22. สืบค้นเมื่อ 2021-02-03.
2. ↑  "วัดศรีเพชรพัฒนา". ศูนย์ข้อมูลกลางทางวัฒนธรรม.
**วีรภัฎ อ่อนสอาด** (เกิด 26 มีนาคม พ.ศ. 2541) ชื่อเล่น **แฟรงกี้** เป็นนักแสดง นักร้อง นักดนตรีชาวไทย สังกัดช่อง 3 เอชดี

ประวัติ
-------

วีรภัฎมีชื่อเล่นว่า แฟรงกี้ เกิดเมื่อวันที่ 26 มีนาคม 2541 ที่จังหวัดนครสวรรค์เป็นลูกชายคนเล็กของบ้านโดยมีพี่ชาย 1 คน (ภัทรชนน อ่อนสอาด) จบการศึกษาระดับปริญญาตรีจากวิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ

เส้นทางเข้าสู่วงการบันเทิง
--------------------------

วีรภัฎเข้าสู่วงการจากการถูกแม่หลอกพาเข้ากรุงเทพฯ ทำให้ได้พบกับ ปิ๊ก-ฌาณฉลาด ทวีทรัพย์ ผู้จัดการดาราชื่อดัง และได้เซ็นสัญญาเป็นนักแสดงในสังกัดช่อง 3 เอชดี โดยได้ฝึกการแสดงและการเล่นดนตรีนาน 1 ปีก่อนจะได้เป็นสมาชิกวง ฟิน ต่อมาได้มีผลงานการแสดงละครเรื่องแรกคือเรื่อง "ซ่อนเงารัก" ในปี 2563 โดยรับบทเป็น ใต้ฟ้า ศิราพาณิชย์ ก่อนจะมีผลงานละครเรื่องที่ 2 ในปี 2564 คือเรื่อง "แก่นแก้ว" โดยรับบทเป็น ซันนอกจากนี้ยังมีละครที่รอออกอากาศคือ ละครเรื่อง"จนกว่าจะได้รักกัน" โดยรับบทเป็น โอม และเรื่อง "ธาตรี"

ผลงาน
-----

### ละครโทรทัศน์

ผลงานทั้งหมดออกอากาศทางช่อง 3 เอชดี

| ปี | เรื่อง | แสดงเป็น | หมายเหตุ |
| --- | --- | --- | --- |
| 2563 | ซ่อนเงารัก | ใต้ฟ้า ศิราพาณิชย์ | ละครโทรทัศน์เรื่องแรก |
| 2564 | แก่นแก้ว | ซัน | ละครเย็นเรื่องแรก |
| 2567 | จนกว่าจะได้รักกัน | โอม |  |
| ธาตรี |  |  |
| ระหว่างถ่ายทำ | ยิหวาดาตัง |  |  |
|

อ้างอิง
-------

1. 1 2  "แฟรงกี้ วีรภัฎ อ่อนสอาด". คลังข้อมูลเก่าเก็บจากแหล่งเดิมเมื่อ 2023-07-11. สืบค้นเมื่อ 2023-07-11.
2. 1 2  ทำความรู้จัก แฟรงกี้ วีรภัฎ นักดนตรี-นักแสดงหนุ่มหล่อ หรือ ใต้ฟ้า จากละคร ซ่อนเงารัก
**สารวัตรเถื่อน** นิยายจากบทประพันธ์ พล.ต.อ.วสิษฐ เดชกุญชร ได้ออกอากาศมา 2 ครั้งแล้ว

รูปแบบการสร้าง
--------------

(ครั้งที่ 1) ออกอากาศ พ.ศ. 2530 เป็นภาพยนตร์ฟิล์มไทย ผลิตโดย บริษัท กิตติเจอร์กรุ๊ป จำกัด กำกับการแสดงโดย กิตติชัย นำแสดงโดย ฉัตรชัย เปล่งพานิช พิศาล อัครเศรณี วรรษมน วัฒโรดม อภิชาติ อรรถจินดา การันต์ กิตติราช ปรัชญา อัครพล และนักแสดงร่วมอีกมากมาย

(ครั้งที่ 2) ออกอากาศ พ.ศ. 2559 เป็นละครโทรทัศน์ ผลิตโดย บริษัท ป๊าสั่งย่าสอน จำกัด กำกับการแสดงโดย รฤกฤกษ์ กัลย์จาฤก นำแสดงโดย เคลลี่ ธนะพัฒน์ กิตตน์ก้อง ขำกฤษ กาญจน์เกล้า ด้วยเศียรเกล้า พัชญา เพียรเสมอ อานัส ฬาพานิช และนักแสดงร่วมอีกมากมาย ทุกวันพุธ พฤหัสบดี เวลา 20.30 เริ่มออกอากาศวันที่ 11 กุมภาพันธ์ พ.ศ. 2559 - 31 มีนาคม พ.ศ. 2559 ต่อจากละคร มรสุมสวาท

เรื่องย่อ
---------

เชษฐ์ สารวัตรใหญ่แห่งวัฒนานิมิต กับ จ่าเที่ยง ตำรวจคู่ใจ รู้ข่าวการหักหลังกันในกลุ่มอิทธิพลของเมือง เกิดเหตุการณ์ต่อสู้ชุลมุนกันขึ้น ก็ปรากฏตัว ชายลึกลับ (ธนุส) เข้ามาช่วยตัวประกัน แต่สารวัตรเชษฐ์นั้นเสียชีวิต จ่าเที่ยงโกรธแค้น ทรงยศ นักธุรกิจผู้ทรงอิทธิพล เพราะเขาเป็นผู้อยู่เบื้องหลัง แต่จ่าเที่ยงก็มักจะถูกขัดขวางการทำงานจาก ธนสาร รองสารวัตร ที่ไปเข้ากับพวกทรงยศ ถาวร พาราไดซ์ แหล่งบันเทิงชั้นนำของเมือง ระมาดลูกน้องทรงยศชอบ ถมทอง ลูกสาวของถาวร แต่ถมทองไม่สนใจ ธนุส ปลอมตัวเป็นยมมาสังเกตการณ์ เกิดมีเรื่องกับลูกน้องของระมาด จนถูกจ่าเที่ยงจับ ถมทองมาช่วยประกัน และให้ยมพักที่โรงแรม

นักแสดง
-------

| **บทบาท** | **รายชื่อนักแสดง พ.ศ. 2559** |
| --- | --- |
| ธนุส นิราลัย (แดน) / ยม | เคลลี่ ธนะพัฒน์ |
| สะพาย | กิตตน์ก้อง ขำกฤษ |
| อนงค์รัตน์ | กาญจน์เกล้า ด้วยเศียรเกล้า |
| ถมทอง | พัชญา เพียรเสมอ |
| ระมาด | อานัส ฬาพานิช |
| ทรงยศ | ธีรพงศ์ เหลียวรักวงศ์ |
| ราโพ | มาริสา แอนนิต้า |
| ธนสาร | จตุรงค์ โกลิมาศ |
| นักรบ | สาริน บางยี่ขัน |
| จ่าเที่ยง | ธนายง ว่องตระกูล |
| ถาวร | กลศ อัทธเสรี |
| จ่าแหลม | จั๊กกะบุ๋ม เชิญยิ้ม |
| ประเสริฐ | สุรศักดิ์ ชัยอรรถ |
| ลูกน้องระมาด | นฤเบศร์ จินปิ่นเพชร |
| ลูกน้องระมาด | อรรถพร สุวรรณ |
| พิลัย | เบญจณัฏฐ์ อักษรนันทน์ |

อ้างอิง
-------

1. ↑  สารวัตรเถื่อน ทุกวันพุธ พฤหัสบดี

* ข้อมูลจากทวิทเตอร์

แหล่งข้อมูลอื่น
---------------

* เรื่องย่อละครสารวัตรเถื่อน
* ตัวอย่างละคร สารวัตรใหญ่ 30-31 มีนาคม 2559(ตอนจบ)
"**วันออฟเดอะเกิลส์**" (อังกฤษ: One of the Girls) เป็นเพลงของนักร้อง-นักแต่งเพลงชาวแคนาดา เดอะวีกเอนด์, นักร้องและแร็ปเปอร์ชาวเกาหลีใต้ เจนนี และนักแสดงชาวฝรั่งเศส-อเมริกัน ลิลี-โรส เดปป์ วางจำหน่ายเมื่อวันที่ 8 ธันวาคม 2023 ผ่านสังกัดเอกซ์โอและรีพับลิกเรเคิดส์ เป็นซิงเกิลแรกจากอีพี *ดิไอดอลเอพพิโซด 4 (มิวสิกฟอร์มเดอะเอชบีโอออริจินัลซีรีส์)* (2023) โดยเป็นเพลงประกอบจากตอนที่ 4 ในซีรีส์ของเอชบีโอเรื่อง *ดิไอดอล* ซึ่งนำแสดงโดยนักร้องทั้งสามคน และยังบรรจุอยู่ในเวอร์ชันดีลักซ์ ปี 2024 ในอัลบั้มเพลงฮิตของเดอะวีกเอนด์ *เดอะไฮไลต์* (2021) เพลงเป็นแนวอาร์แอนด์บีที่มีการใช้ซินธ์อย่างโดดเด่น เขียนโดยโปรดิวเซอร์ ไมก์ ดีน รวมถึงเดอะวีกเอนด์, ลิลี-โรส เดปป์, แรมซีย์ และแซม เลวินสัน เพลงมีความเกี่ยวข้องกับเนื้อเรื่องของ *ดิไอดอล* ซึ่งกล่าวถึงการควบคุม ชื่อเสียง ความใคร่ และกลุ่มอาการสต็อกโฮล์ม

ในเชิงพาณิชย์ "วันออฟเดอะเกิลส์" ได้รับความนิยมอย่างก้าวกระโดด หลังจากกลายเป็นไวรอลบนติ๊กต็อก เพลงขึ้นสูงสุดที่อันดับ 10 บน *บิลบอร์ด* โกลบอล 200 กลายเป็นเพลงที่ 11 ของเดอะวีกเอนด์, เพลงที่ 2 ของเจนนี และเพลงแรกของเดปป์ เพลงยังขึ้นอันดับหนึ่งในมาเลเซีย และติดสิบอันดับแรกในกรีซ ฮังการี อินเดีย อินโดนีเซีย ลิทัวเนีย ตะวันออกกลางและแอฟริกาเหนือ ฟิลิปปินส์ สิงคโปร์ สหรัฐอาหรับเอมิเรตส์ และเวียดนาม เพลงได้รับคำวิจารณ์แบบคละกันจากนักวิจารณ์ โดยชื่นชมเสียงร้อง ความรู้สึกที่ยั่วยวน และการผลิต แต่ตำหนิเนื้อเพลงที่โจ่งแจ้ง

อ้างอิง
-------

1. ↑  "The Idol Episode 4 (Music from the HBO Original Series) / The Weeknd, Lily Rose Depp, JENNIE – Tidal". *Tidal*. สืบค้นเมื่อ June 23, 2023.
2. ↑  Lynch, Joe (June 23, 2023). "The Weeknd, JENNIE & Lily-Rose Depp Share 'One of Your Girls,' A Sex Song About Choking". *Billboard*. เก็บจากแหล่งเดิมเมื่อ June 27, 2023. สืบค้นเมื่อ June 23, 2023.

แหล่งข้อมูลอื่น
---------------

* วันออฟเดอะเกิลส์ (เสียง) ที่ยูทูบ
**พระนางช็องซุน** (정순왕후 김씨, 10 November 1745 – 12 January 1805) เป็นพระมเหสีของพระเจ้าย็องโจ (1724–1776) และเป็นผู้สำเร็จราชการของพระเจ้าซุนโจ (1800 - 1805) เกิดในตระกูลคิม แห่ง คยองจู

พระราชประวัติ
-------------

พระนางช็องซุนประสูติในตระกูลร่ำรวยในมณฑลยอจู จังหวัดคยองกี ในรัชสมัยของพระเจ้าย็องโจ พระนางเป็นธิดาของ คิมฮันกู กับภรรยาตระกูลวอน หลังการการสวรรคตของพระนางจองซองในปี ค.ศ. 1757 พระนางได้รับการเแต่งตั้งให้เป็นพระมเหสีในปี ค.ศ. 1759 พระนางเป็นบุคคลที่มีความเฉลียวฉลาดมีไหวพริบปฏิภาณและมีทักษะด้านวาจาจนเป็นที่น่าชื่นชมของกษัตริย์

ในรัชสมัยพระเจ้าช็องโจ ขุนนางฝ่ายโนรนที่นำโดยตระกูลของพระนางต้องประสบปัญหาอย่างหนักจนส่งผลกระทบต่อพระนางเองเนื่องจากพระนางเป็นผู้นำฝ่ายโนรนสร้างกองกำลังทหารเพื่อยึดอำนาจการปกครองของพระเจ้าช็องโจโดยการพยายามลอบปลงพระชนม์ สุดท้ายถูกปราบปรามลงพระนางได้รับโทษโดยถูกกักบริเวณอยู่ในตำหนักเล็กๆภายในพระราชวังในฐานะสมาชิกราชวงศ์คนหนึ่ง 

หลังจากพระเจ้าช็องโจสวรรคตลงพระราชโอรสขึ้นครองบัลลังก์คือพระเจ้าซุนโจในขณะพระชนม์เพียง 11 พรรษาในปี ค.ศ. 1800 ทำให้พระนางช็องซุนกลับมามีอำนาจโดยขึ้นเป็นผู้สำเร็จราชการ การสมัยนั้นศาสนาคริสต์นิกายคาทอลิกได้เข้ามาในโชซอนแต่กลับถูกพระนางสั่งกวาดล้าง จับกุมและประหารบุคคลเหล่านั้น จนพระนางสวรรคตลงในวันที่ 12 มกราคม ค.ศ. 1805

  



| ก่อนหน้า |  | พระนางช็องซุน |  | ถัดไป |
| --- | --- | --- | --- | --- |
| **พระนางช็องซ็อง** |  | **สมเด็จพระราชินีแห่งโชซอน** (ค.ศ. 1759 - 1776) |  | **พระนางฮโยอึย** |
**แม่เจ้าบัวถา มหายศปัญญา** เป็นภริยาองค์แรกในเจ้าพิริยเทพวงษ์ เจ้าผู้ครองนครแพร่องค์สุดท้าย และเป็นต้นสายราชสกุล *วงศ์บุรี*

พระประวัติ
----------

แม่เจ้าบัวถา มหายศปัญญา เกิดเมื่อปี พ.ศ. 2381 เป็นธิดาในพระยาบุรีรัตน์ (เจ้าหนานปัญญา หรือเจ้าบุรีปัญญา มหายศปัญญา) พระยาบุรีรัตน์นครแพร่ กับเจ้าเฮือนแก้ว มหายศปัญญา ราชนัดดาพระยาเทพวงศ์ เษกสมรสกับเจ้าพิริยเทพวงษ์ เจ้าผู้ครองนครแพร่องค์สุดท้าย แต่ไม่มีโอรสธิดาด้วยกันจึงได้รับเจ้าสุนันตา วงศ์บุรี ธิดาพระยาบุรีรัตน์ (หนู มหายศปัญญา) น้องชาย กับแม่เจ้าคำ มหายศปัญญา มาเป็นบุตรบุญธรรม แม่เจ้าบัวถาได้แยกจากเจ้าหลวงพิริยเทพวงษ์มาสร้างคุ้มวงศ์บุรี ใกล้กับคุ้มเจ้าหลวง ตั้งอยู่บนถนนคำลือ อาศัยอยู่กับเจ้าสุนันตา วงศ์บุรี บุตรบุญธรรม เจ้าสุนันตาสมรสกับหลวงพงษ์พิบูลย์ (เจ้าพรหม วงศ์พระถาง)

แม่เจ้าบัวถา มหายศปัญญา ถึงแก่กรรมเมื่อพ.ศ. 2478 สิริอายุได้ 97 ปี

พระกรณียกิจ
-----------

* ด้านศาสนา

แม่เจ้าบัวถา มหายศปัญญา อุปถัมภ์วัดศรีชุม ตำบลในเวียง อำเภอเมือง จังหวัดแพร่ และยังรวบรวมทองคำและเงินทำยอดเจดีย์บนพระธาตุช่อแฮ

อ้างอิง
-------

1. ↑  เจ้าหลวงพิริยเทพวงศ์(ทายาท).หมู่บ้าน วังฟ่อน.https:www.wungfon.com
2. ↑  มูลนิธิเล็ก ประไพพันธุ์.วัดและชุมชนในเวียง.https:/www.lek-prapai.org
**บุษบาสามช่า** บทประพันธ์โดย **เพ็ญศิริ** ถูกสร้างเป็นละครโทรทัศน์ทางสถานีโทรทัศน์สีกองทัพบกช่อง 7 เมื่อปี พ.ศ. 2546 ผลิตโดย กันตนา

เรื่องราว
---------

ร้อยตำรวจเอกชาวิสาหรืออาหงส์ (กุลณัฐ) ตำรวจหญิงสืบสวนสอบสวน กำลังมีปัญหาขัดแย้งกับผู้บังคับบัญชา เพราะเธอต้องการไปสืบการลักลอบส่งหญิงไทยไปค้าประเวณีที่ต่างประเทศ ซึ่งโยงใยกับมาเฟียค้ายาเสพติดรายใหญ่ และผู้กองบวรรัตน์อาจมีส่วนรู้เห็นเป็นใจกับเจ้าพ่อแก๊งมาเฟียนี้ด้วย ขณะที่หงส์ขับรถกลับบ้าน ได้พบกับภูผา (อัษฎาวุธ) ทายาทหนุ่มแห่งตระกูลชนะชัยเจริญ ที่ขับรถเร็วจนถูกจับ สร้างความโกรธแค้นให้กับหงส์เป็นอย่างมาก เพราะไม่สามารถทำผิดอะไรภูผาได้ และหงส์ได้ช่วยจอมขวัญ (บัณฑิตา) ที่เกือบจะถูกข่มขืน จอมขวัญจึงตอบแทนหงส์ด้วยการพาไปเลี้ยงอาหารเย็นที่ร้านอาหารของรังรอง (พิจิตตรา) จนทั้งสามสาวสนิทสนมกันและทำให้เธอกลายเป็นเพื่อนรักกันในเวลาต่อมาที่บ้านตระกูล "ชนะชัยเจริญ" มี คุณรัตนา พี่สาวเพียงคนเดียวของ ภูษาสามีของ พัชรี ทั้งสองมีลูกชายด้วยกันถึงสามคน คือภูผา(จิม) ,ภูเบศร์ (เจ)และภูวนาถ(โจ) ซึ่งตั้งแต่ภูผาได้พบกับหงส์แล้วเขาก็เริ่มสนใจในตัวตำรวจหญิงคนนี้ทันที เลยชอบแวะเวียนไปหาหงส์ที่ทำงานเสมอ แต่ก็มักถกเถียงกันอยู่ร่ำไป ซึ่งภูผามารู้ภายหลังถึงเหตุผลที่ทำให้หญิงสาวเป็นคนที่จริงจังกับชีวิต เพราะเธอเป็นบุตรสาวคนโตของ วินิต และ กานดา แต่เธอกลับไม่ได้รับความรักจากทั้งสองเลย ซึ่งความลับเหล่านี้ทำให้ภูผาเกิดความรักและความเห็นใจในตัวหงส์มากยิ่งขึ้นส่วนภูเบศร์ (พิเศก) ได้เข้าไปดูแลกิจการโรงแรมของครอบครัว และได้สัมภาษณ์จอมขวัญเพื่อมาช่วยงานเลขา แต่เธอกลับถูกปฏิเสธ สร้างความกดดันให้จอมขวัญ เพราะอุไรทอง แม่เลี้ยงของเธอ มักบ่นเรื่องภาระค่าใช้จ่ายในบ้านอยู่เสมอ รวมทั้งเรื่องที่เดือนฉายน้องสาวต่างมารดาชอบมาเบียดเบียนเรื่องเงินทองก็คงลดน้อยไปด้วย จอมขวัญตัดสินใจเข้าไปขอพบกับภูเบศร์อีกครั้งในวันรุ่งขึ้นและด้วยความตั้งใจจริง เขาจึงตกลงใจรับเธอเป็นเลขาที่รู้ใจ และเปลี่ยนเป็นความรักในเวลาต่อมา

นักแสดง
-------

| **ละครโทรทัศน์** | **พ.ศ. 2546** |
| --- | --- |
| **ผลิตโดย** | กันตนา |
| ภูผา | อัษฎาวุธ เหลืองสุนทร |
| ชาวิสา(หงส์) | กุลณัฐ ปรียะวัฒน์ |
| ภูเบศร์ | พิเศก อินทรครรชิต |
| จอมขวัญ | บัณฑิตา ฐานวิเศษ |
| ภูวนาถ | นิพิธ ฮันเก้ |
| รังรอง | พิจิตตรา สิริเวชชะพันธ์ |
|

### เพลงประกอบละคร

* เพื่อนกันตลอดไป - ปริย ธรรมาชีวะ
* อาจเป็นเธอคนนี้หรือเปล่า - วู้ดดี้ หว่อง

ลำดับการออกอากาศ
----------------

| สถานีโทรทัศน์สีกองทัพบกช่อง 7: ละครวันจันทร์ - อังคาร 20.20 - 22.20 น. |
| --- |
| ก่อนหน้า | บุษบา 3 ช่า | ถัดไป |
| เพลิงมายา | เหยี่ยวสาวมือใหม่ |
หอสมุดเมืองกรุงเทพมหานคร หอสมุดสาธารณะในกรุงเทพมหานคร
**ห้องสมุดสาธารณะ** หรือ **หอสมุดสาธารณะ** บางแห่งเรียก **หอสมุดประชาชน** (อังกฤษ: public library) เป็นห้องสมุดที่ให้บริการแก่ประชาชนโดยไม่จำกัด เพื่อเป็นศูนย์ข้อมูล ส่งเสริมการเรียนรู้ เป็นศูนย์กลางการจัดกิจกรรมของชุมชน หรือพัฒนาเครือข่ายการเรียนรู้ของชุมชนต่าง ๆ ในลักษณะและกิจกรรมของห้องสมุด ห้องสมุดสาธารณะเป็นสถานที่รวบรวมสรรพวิชาการต่าง ๆ ที่จะให้ความรู้ เช่น หนังสือ วารสาร จุลวาร สิ่งพิมพ์ต่าง ๆ เอกสารตัวเขียน โสตทัศนอุปกรณ์ทุกชนิด เพื่ออำนวยความสะดวกแก่ผู้มาใช้บริการของห้องสมุด

ความหมาย
--------

ห้องสมุดสาธารณะ หรือ ห้องสมุดประชาชน คือห้องสมุดที่ได้รับการสนับสนุนทางการเงินจากรัฐบาล โดยบางส่วนหรือทั้งหมดมาจากภาษีประชาชนเป็นผู้เสียให้รัฐบาล เพื่อให้บำรุงห้องสมุด เปิดบริการอย่างกว้างขวาง แก่ประชาชนในท้องถิ่นต่าง ๆ แก่ผู้ที่อาศัยอยู่ในชุมชนใดชุมชนหนึ่ง หรือเขตใดเขตหนึ่ง อย่างไม่เรียกร้องค่าตอบแทนใด ๆ โดยไม่จำกัด เพศ วัย เชื้อชาติ ศาสนา ไปจนถึงความคิดเห็นที่แตกต่างกันในทางการเมือง และความรู้นานัปการ รวมทั้งห้องสมุดที่ก่อตั้งจากองค์กรเอกชนไม่ได้รับความสนับสนุนทางการเงินจากรัฐบาล แต่เปิดบริการ แก่ประชาชนทั่วไป โดยไม่คิดมูลค่าก็ถือว่าเป็นห้องสมุดสาธารณะด้วยเช่นเดียวกัน

อ้างอิง
-------

* ห้องสมุดประชาชน
* ห้องสมุดและแหล่งการเรียนรู้
* ห้องสมุดประชาชน(Publish Library)


วิกิพจนานุกรม มีความหมายของคำว่า ***ห้องสมุดประชาชน***
**มิยาโกะ มัตสึโมโตะ** (ญี่ปุ่น: 松本都; อังกฤษ: Miyako Matsumoto) เจ้าของฉายา **แดนซิงควีน** เกิดวันที่ 11 เมษายน ค.ศ. 1985 ที่โตเกียว เป็นทั้งนักแสดง, นางแบบ และนักมวยปล้ำอาชีพชาวญี่ปุ่น สำเร็จการศึกษาจากมหาวิทยาลัยนิฮง ในสาขาศิลปะการแสดง และได้หันเข้าสู่การเป็นนักมวยปล้ำอาชีพในเวลาต่อมา โดยมีเอมิ ซากุระ ซึ่งเป็นนักมวยปล้ำที่มีชื่อเสียงเป็นผู้ฝึกสอน โดยมิยาโกะ มัตสึโมโตะ ได้ใช้เวลาฝึกฝนอย่างหนักนาน 4 เดือน ก่อนที่เธอจะสามารถชนะชิอิ โทมิยะ ซึ่งนับเป็นชัยชนะครั้งแรกของเธอ ปัจจุบัน เธอเป็นตัวแทนขององค์กรกาเคโนะฟูชิโปรเรสต์ลิง

ประวัติ
-------

แม้ว่าในเบื้องต้น ผลงานด้านมวยปล้ำอาชีพของเธออาจยังไม่โดดเด่นเท่าใดนัก แต่กระแสความนิยมของเธอกลับเพิ่มมากขึ้นจากผลงานด้านอื่น ทั้งทางด้านพิธีกร, การแสดง รวมถึงงานประกวดคอสเพลย์ นอกจากนี้ เธอยังได้ร่วมแสดงในภาพยนตร์ชุด *3 เคาน์* โดยมีฮิการุ ชิดะ ร่วมแสดง

ส่วนในด้านการแข่งขันมวยปล้ำของเธอนั้น เธอมีจุดเด่นที่การเต้นระบำที่สร้างความสนุกสนานให้กับผู้ชม หลังจากนั้น เธอได้ผลักดันตนเองมาเป็นนักมวยปล้ำชั้นนำของไอซ์ริบบอนในระดับทริปเปิลคราวน์ โดยสามารถคว้าเข็มขัดทุกเส้นที่มีอยู่ในค่ายมาครองได้สำเร็จ

ปัจจุบัน เธอร่วมแข่งขันในรายการไอซ์ริบบอนอย่างต่อเนื่อง รวมถึงเข้าร่วมแข่งขันกับค่ายอื่นมากขึ้น ซึ่งเธอได้พัฒนาฝีมือของเธออย่างเห็นได้ชัด

รายการแข่งขัน
-------------

* ไอซ์ริบบอน (ค.ศ. 2008 – 25 พฤษภาคม ค.ศ. 2011)
* กาเคโนะฟูชิโปรเรสต์ (ค.ศ. 2011 – ปัจจุบัน)

ผลงาน
-----

#### ซีดี

* *อีสุกะคิทโตะ* มัสเคิลวีนัส (5 พฤศจิกายน ค.ศ. 2008)

อ้างอิง
-------

1. 1 2 3  Miyako Matsumoto « Wrestlers Database « CAGEMATCH (อังกฤษ)
2. ↑  浅草 劇団DOGADOGA+（ドガドガプラス）望月六郎主宰 踊り子の劇団 เก็บถาวร 2010-11-12 ที่ เวย์แบ็กแมชชีน (ญี่ปุ่น)
3. ↑  Vol.39 ガッツワールドプロレスリング 新木場1stRING大会 (ญี่ปุ่น)

* Miyako Matsumoto « Puroresu Representin' (อังกฤษ)

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **มิยาโกะ มัตสึโมโตะ**

* มิยาโกะ มัตสึโมโตะ ที่เอกซ์
* Ice Ribbon Introduction : Miyako Matsumoto "The Cutest Wrestler in the world" (ไทย)
* 松本　都オフィシャルブログ｢Miyacoco in Wonderland☆powered by Ameba｣
* アイスリボンオフィシャルホームページ・選手紹介 เก็บถาวร 2010-07-25 ที่ เวย์แบ็กแมชชีน
**ส่วนต่อประสานกับผู้ใช้แสดงข้อมูล**  (อังกฤษ: user interface, UI) หมายถึง สิ่งที่มีไว้ให้ผู้ใช้ใช้ในการกระทำกับระบบหรือสิ่งของต่างๆ ซึ่งแสดงข้อมูบ
อาจจะเป็นคอมพิวเตอร์ ดู แสดง แสดงใดๆ หรือระบบที่มีความซับซ้อนอื่นๆ เพื่อให้สิ่งๆนั้นทำงานตามความต้องการของผู้ใช้

ส่วนต่อประสานกับผู้ใช้สามารถจัดได้เป็น 2 ประเภทใหญ่ได้แก่

* ส่วนที่นำข้อมูลเข้าแสดงหรือส่วนสั่งงาน เรียกว่า อินพุต (input)
* ส่วนที่ใช้แสดงผลลัพธ์ หรือส่วนที่ไว้รอคำสั่งจากผู้ใช้แสดง เรียกว่า เอาต์พุต (output)

ความนำ
------

การใช้งานระบบใดๆที่มีความสลับซับซ้อน จะมีหลักการทำงานพื้นฐานอยู่ 3 ส่วนคือ ส่วนอินพุท (input) ส่วนการประมวล (process) และส่วนเอาต์พุต (output) ซึ่งส่วนการนำเข้าและส่วนแสดงผลลัพธ์เป็นส่วนที่ใช้ติดต่อกับผู้ใช้โดยตรงจึงเรียกว่า **ส่วนต่อประสานกับผู้ใช้**

ตัวอย่างของส่วนต่อประสานกับผู้ใช้เช่น เครื่องคิดเลข จะมีส่วนอินพุทคือแป้นตัวเลข 0-9 และเครื่องหมายทางคณิตศาสตร์ ผู้ใช้จะต้องกดหมายเลขที่ต้องการคำนวณผลผ่านแป้นตัวเลขนั้น และเมื่อเครื่องคิดเลขทำการประมวลผลเสร็จสิ้น ก็จะแสดงผลลัพธ์ออกมาบนหน้าจอ LED ซึ่งเป็นส่วนของเอาต์พุต

หรือเช่น รถยนต์ จะมีพวงมาลัยและคันเร่งไว้ให้ผู้ขับสามารถใช้บังคับทิศทางและเร่งความเร็ว ซึ่งส่วนนี้คือส่วนของอินพุท ส่วนหน้าปัดบอกความเร็วหน้าปัดบอกน้ำมันคงเหลือคือส่วนของเอาต์พุต ซึ่งจะช่วยให้ผู้ขับได้รู้ถึงสถานะของรถยนต์ที่ตนเองขับขี่อยู่

ความเหมาะสมต่อการใช้งาน
-----------------------

ในเรื่องของส่วนต่อประสานกับผู้ใช้ มีศาสตร์หนึ่งที่เป็นส่วนระบุถึงคุณภาพของส่วนติดต่อผู้ใช้เรียกว่า **ความเหมาะสมต่อการใช้งาน** หรือ Usability 

เป็นศาสตร์ที่ว่าด้วยการออกแบบส่วนต่อประสานกับผู้ใช้ให้มีความเหมาะสมต่อการใช้งาน กล่าวคือสามารถใช้งานได้ง่าย สะดวก รวดเร็ว โดยศาสตร์ของความเหมาะสมต่อการใช้งาน จะมีความเกี่ยวข้องกับด้าน จิตวิทยา และ สรีรวิทยา เป็นหลัก ซึ่งจิตวิทยาจะช่วยให้นักออกแบบส่วนติดต่อผู้ใช้ สามารถคิดระบบระเบียบขั้นตอนวิธีการใช้งานที่ทำให้ผู้ใช้สามารถใช้งานอุปกรณ์ได้สะดวก และง่ายต่อการทำความเข้าใจ ส่วนสรีรวิทยาจะช่วยในการออกแบบให้อุปกรณ์นั้นเหมาะสมต่อกับใช้ในด้านสรีระ เช่น ความสะดวกต่อการจับถือ เป็นต้น

ส่วนต่อประสานกับผู้ใช้ในระบบคอมพิวเตอร์
---------------------------------------

ส่วนต่อประสานกับผู้ใช้ในทางคอมพิวเตอร์ นั้นโดยมากจะหมายถึง การแสดงภาพกราฟิก หรือข้อความ หรือเสียง ให้ผู้ใช้ได้รับทราบและช่วยในการควบคุมขั้นตอนการใช้งานของผู้ใช้ต่อโปรแกรมที่กำลังใช้งานอยู่ ผ่าน แป้นพิมพ์หรือคีย์บอร์ด หรือ เมาส์

คำศัพท์หรือหัวข้อที่เกี่ยวข้อง
------------------------------

* ส่วนต่อประสานกราฟิกกับผู้ใช้ (GUI, Graphic User Interface)
* ระบบมัลติมีเดีย (Multimedia System)

หมายเหตุ
--------

1. ↑  บางครั้งก็เรียกว่า
**ส่วนต่อประสานผู้ใช้แสดงข้อมูล**

อ้างอิง
-------

1. ↑  "บทที่ 8 การออกแบบซอฟต์แวร์: การออกแบบส่วนต่อประสานกับผู้ใช้ (Software Design: User Interface Design)" (PDF).